Papersnake/gushiwen huggingface dataset:
自嘲
陆游（宋代）

儒生穷事业，老去转荒唐。
长日中分睡，残年有底忙？书常嬾终卷，诗亦少成章。
忽弃蓬窗去，花前又一觞。
仙牛岭阻雪即事 其五
成鹫（清代）

路入千峰望转迷，每凭风力见高低。仙牛别有藏身处，岂恋寒岩异草栖。
光尊寺别张愈光
杨慎（明代）

万里炎荒万里身，销魂何事别离频。光尊寺里桃应笑，回首东风九度春。
吊钱慎庵太医用前寿诗韵
顾清（明代）

谓君不狂君竟狂，人间不住归山傍。七十八年驹隙光，高论久矣闻蒙庄。

铅砂伏鼎夜光芒，无乃尸解遗冠裳。不然白云游帝乡，斑衣麻绖惨佪偟。

奋飞恨不从云翔，向来寿斝今奠觞。痛君不见诸孙昌，君今神游何可量，上下四方与中央。

吴山松柏夜有霜，君归来兮俨高堂。
息浪庵夜坐别叔敦让木诸子
张玉书（清代）

短棹携樽触浪过，将离莫问夜如何。最怜帆远浮天阔，始信江空得月多。

隐隐钟声千佛唱，星星岸火一渔蓑。荒鸡促曙行人去，回首双峰护薜萝。
送褚十一澡擢第归吴觐省
钱起（唐代）

林表吴山色，诗人思不忘。向家流水便，怀橘彩衣香。

满酌留归骑，前程未夕阳。怆兹江海去，谁惜杜蘅芳。
题画梅水仙山矾三友图
曾由基（宋代）

野梅清靖节，水仙韵坡公。山谷秀而野，厥有山矾风。

陶苏黄三君，时异风味同。后人思典刑，写入画图中。
冬日牡丹五绝句 其二
刘才邵（宋代）

天公用意太勤勤，时遣花王为报春。从此梅花应有语，漏他消息莫冤人。
呈宜君
张耒（宋代）

江城风雨作朝昏，愁杀垆边卖酒人。
只有醉时差可喜，不应醒坐过新春。
游径山蕴常上人字无可以山中秋日十诗求和因次韵 其六
葛胜仲（宋代）

严除宾馆远相迎，挂壁残缸夜自明。卧听秋声鸣索索，华鲸呼粥报参横。
黄莺二首
梅尧臣（宋代）

内家初上翠微宫，树里窥人在半空。
笑语渐高无约束，侍臣偷望向云中。
句
何仲举（唐代）

碧云章句才离手，紫府神仙尽点头。（《献秦王》）

树迎高鸟归深野，云傍斜阳过远山。（《秋日晚望》，

以上见《五代史补》）
题画赠僧
高其佩（清代）

入岁风雪多，今始天宇晴。携客叩禅关，曳杖溪上行。

老鹳作寒语，野水回春声。洒墨写幽抱，磊落抒平生。

万翠暗浮几，激射斜阳明。愿为山中人，薄田事躬耕。
宫之奇谏假道
左丘明（先秦）

晋侯复假道于虞以伐虢。

宫之奇谏曰：“虢，虞之表也。虢亡，虞必从之。晋不可启，寇不可翫。一之谓甚，其可再乎？谚所谓‘辅车相依，唇亡齿寒’者，其虞、虢之谓也。”

公曰：“晋，吾宗也，岂害我哉？”

对曰：“大伯、虞仲，大王之昭也 。大伯不从，是以不嗣。虢仲、虢叔，王季之穆也，为文王卿士，勳在王室，藏于盟府。将虢是灭，何爱于虞！且虞能亲于桓庄乎，其爱之也？桓、庄之族何罪，而以为戮，不唯逼乎？亲以宠偪，犹尚害之，况以国乎？”

公曰：“吾享祀丰絜，神必据我。”

对曰：“臣闻之，鬼神非人实亲，惟德是依。故《周书》曰：‘皇天无亲，惟德是辅。’又曰：‘黍稷非馨，明德惟馨。’又曰：‘民不易物，惟德繄物。’如是，则非德，民不和，神不享矣。神所冯依，将在德矣。若晋取虞，而明德以荐馨香，神其吐之乎？”

弗听，许晋使。

宫之奇以其族行，曰：“虞不腊矣。在此行也，晋不更举矣。”

八月甲午，晋侯围上阳，问于卜偃曰：“吾其济乎？”

对曰：“克之。”

公曰：“何时？”

对曰：“童谣曰：‘丙之晨，龙尾伏辰，均服振振，取虢之旂。鹑之贲贲，天策炖炖，火中成军，虢公其奔。’其九月、十月之交乎！丙子旦，日在尾，月在策，鹑火中，必是时也。”

冬，十二月丙子朔，晋灭虢，虢公丑奔京师。师还，馆于虞，遂袭虞，灭之,执虞公.及其大夫井伯，从媵秦穆姬。而修虞祀，且归其职贡于王，故书曰：“晋人执虞公。”罪虞公，言易也。
和周提刑乐岁诗
饶节（宋代）

老农终岁忙，濯足不及骭。岂无相劳苦，穑事苦萦绊。

迩来邻酒熟，隔户闻呼唤。客至便为约，此饮期达旦。

乃翁起行酌，瓦缶恣瀰漫。一引未置之，捋肘发屡叹。

尝记秋来雨，似称春馀旱。旱忧牟麦焦，雨惧禾黍烂。

而今雨旱解，万事皆毕干。傥非值时和，未易了炊爨。

似闻使者贤，云似周十乱。语竟复满引，抵掌笑秦汉。
减字木兰花
范成大（宋代）

折残金菊。枨子香时新酒熟。谁伴芳尊。先问梅花借小春。

道人破戒。染酒题诗金凤带。愁病相关。不似年时酒量宽。
灵岩
释居简（宋代）

断崖苍玉削，四绕绿屏帷。无港不相接，有山如此稀。

树秋连石瘦，云晚截湖归。一点西风急，籧篨相趁飞。
和张宪吴园山居二首
彭龟年（宋代）

参天乔木镇山川，栽种成阴知几年。
仰止名园今老矣，卷舒画轴思悠然。
舟次严陵
方岳（宋代）

与雁分洲宿，连云做梦清。
江风人事老，夜雨客心惊。
潮急仍吞濑，更寒不过城。
子陵吾所韪，蓑外底须名。
歌纪四明汪君信士
释重顯（宋代）

古君子兮道诸己，道器用兮合天理。
同尘还若待时生，观象不知何处起。
荆丛丛袭莪丛丛，孝兮悌兮非沚中。
聚应落落滴仙露，散或泠泠扬士风。
风之上兮风之下，近一指兮远一马。
秋水澹交无限情，夜光照乘胡为者。
伊予匪谓存馀力，咏高义兮困胸臆。
巴歌百字岩叶书，飞寄汪门旧知识。
病目
洪咨夔（宋代）

日过学不力，年催名未芳。
心期虽皦皦，目视已茫茫。
灯叠青红晕，书纷黑白行。
蒲团深瞑坐，禅味觉偏长。
星月歌
陆深（明代）

大星无光月如水，紫烟辟寒天万里。金吾木柝声不骄，火树星万接空起。

恭承休假作上元，满目韶华帝城里。团圞三五宵可怜，浅薄一分春奈尔。

胡床浩兴空昔年，秋色不似长安妍。五凤楼前迎万乘，六鳌海上拥群仙。

欢游秪厌春更短，欲挽空壶涵百川。机中红雨催花落，天上青娥妒扇圆。

九衢罗绮人如蚁，五侯甲第黄金炬。底用还乡作昼行，真堪穷汉经年煮。

别有工夫巧夺天，制成二八当窗女。回纹晕采剪越绫，五色含光漏湘楮。

云母琉璃俱有神，银河牛渚恍通津。常抛金弹誇豪侠，独抱明珰泣蜃人。

火具时时闻战伐，飞流一一绕勾陈。谁家帘幕留欢住，几处笙歌按拍新。

节物人情岂相待，后夜迟迟出沧海。每惊旧发羞鸾镜，却倚新声填欸乃。

仙人自古有羡期，书生妄意图元恺。但祈灯月两相和，岁岁年年常不改。
横山下种瓜作
王宠（明代）

山田荦确苦多沙，学种东陵五色瓜。
激涧即看穿石竹，插篱偏色爱藤花。
囊中未得餐霞法，溪上时留泛海槎。
长日辍耕无一事，只须牛角挂南华。
寄吴子云
刘过（宋代）

曾是乘轩客，飘零老更穷，
棹船秋叶浦，策杖桂枝丛。
往事都如梦，新诗不用工。
草庐消得几，不许卧隆中。
绛都春·分咏京师词人第宅。得纳兰容若渌水亭，在玉泉山下
夏孙桐（清代）

莲凋渚晚。问缑岭堕音，吹笙人远。豹尾退閒，蜗角幽栖依琼苑。

重光词笔同凄怨。恁抱膝、繁华轻遣。倚阑曾是，梨花落后，望春深浅。

一片。璇流漱碧，绕鸳甃、似带烟萝空眷。花底著书，席上题襟多英彦。

乌衣三度朱门换。祗谢墅、巢痕寻燕。邈然裙屐承平，梦华恨断。
句
王随（宋代）

地僻无来客，庭闲自落花。
与张勺波游龙王山
许静（清代）

一带长堤柳数行，两峰山色下河梁。画师最是碧翁巧，添个飞鸦趁夕阳。
题养蚕图
孔璐华（清代）

静思吴越中，民妇实可怜。每到春夏交，育吞胜力田。

采桑不辞劳，陌上破晓天。江北蚕独少，求茧尚艰难。

我取越蚕子，育之楼榭间。北郊多柔桑，买此不费钱。

越中旧仆妇，养蚕已多年。率彼怀其种，如蚁生蠉蠉。

每日亲视之，桑叶何攒攒。将成色明洁，分箔上簇山。

如雨食叶声，三起还三眠。吐丝皆成缕，作茧皆成圆。

缫丝可为帛，剥茧可为绵。我思淮南人，耕稼业已专。

何不教村妇，采桑满陌阡。民风既可厚，民力亦少宽。

为语儿女辈，物力当知艰。几树桑青青，千个茧团团。

贫女一月工，织成绮与纨。绮纨在尔身，忍令污且穿。

所以莱公妾，讽谏咏诗篇。
寄郑谷郎中
齐己（唐代）

上国谁传消息过，醉眠醒坐对嵯峨。身离道士衣裳少，

笔答禅师句偈多。南岸郡钟凉度枕，西斋竹露冷沾莎。

还应笑我降心外，惹得诗魔助佛魔。
方孚若惠端溪砚
曹彦约（宋代）

不宜磨墨谩论车，风字偏坳玉斗斜。
喜有山灵藏旧物，幻成蟾影照圆沙。
活鸜眼好童谣误，死马肝真帝语赊。
辜负海深天阔样，玉堂何似竹篱家。
郧口
曾巩（宋代）

我行去此二十年，郧水不改流潺湲。风光满眼宛如昨，故人乘鸾独腾骞。

今人随我不知昔，我记昔游何处言？泪向幽襟落如泻，况闻江汉断肠猿。
闰月二十日离玉山八月到馀干易舟又二日抵鄱阳城追集途中所作得诗十有二首 其六
赵蕃（宋代）

借石谁为主，叫应呼莫应。楼高才隐约，树远更崚嶒。

挂席凡三过，停桡欠一登。扁舟向何许，漂泊傍渔罾。
杏花
罗隐（唐代）

暖气潜催次第春，梅花已谢杏花新。
半开半落闲园里，何异荣枯世上人。
园鹤
游九言（宋代）

掷米不盈掬，群雀下阶除。
昂昂圃中鹤，饭糗不可呼。
嬉翔白云外，饮啄春山隅。
日淡烟水乡，风晒翎羽舒。
群鸡汝自况，乘轩我何拘。
秋愿忽清唳，杳杳闻碧虚。
志士甘水菽，三四羞猿狙。
寄语飞鸣侣，悠悠差自如。
题参鸾阁
莫俦（宋代）

群山带雨阴云重，沧海连天水气昏。
遥想真人乘铁舸，往来三岛鬼神奔。
人境庐杂诗 其六
黄遵宪（清代）

叶叶蕉相击，丛丛竹自鸣。萧萧传雨竟，摵摵误秋声。

露湿寒蛩寂，枝摇暗鹊惊。幢幢灯影暗，独坐到微明。
过秦楼
陈允平（宋代）

翠约苹香，绿搏槐荫，隔水晚蝉声断。壶冰避暖，钏玉欹凉，倦暑懒拈歌扇。云浪缥缈鱼鳞，新月开弦，落星沈箭。恨经年闲阔，柔笺空寄，梦随天远。

憔悴损、臂薄烟绡，腰宽霞缕，锦瑟暗尘侵染。韩香犹在，秦镜空圆，薄幸旧盟俱变。虚蠹春华，为谁容改芳徽，魂飞娇倩。凭危楼望断，江外青山乱点。
铜雀台赋
曹植（两汉）

从明后而嬉游兮，登层台以娱情。
见太府之广开兮，观圣德之所营。
建高门之嵯峨兮，浮双阙乎太清。
立中天之华观兮，连飞阁乎西城。
临漳水之长流兮，望园果之滋荣。
仰春风之和穆兮，听百鸟之悲鸣。
天云垣其既立兮，家愿得而获逞。
扬仁化于宇内兮，尽肃恭于上京。
惟桓文之为盛兮，岂足方乎圣明！
休矣美矣！惠泽远扬。
翼佐我皇家兮，宁彼四方。
同天地之规量兮，齐日月之晖光。
永贵尊而无极兮，等年寿于东王。《三国志》版

从明后以嬉游兮，登层台以娱情。
见太府之广开兮，观圣德之所营。
建高门之嵯峨兮，浮双阙乎太清。
立中天之华观兮，连飞阁乎西城。
临漳水之长流兮，望园果之滋荣。
立双台于左右兮，有玉龙与金凤。
连二桥于东西兮，若长空之虾蝾。
俯皇都之宏丽兮，瞰云霞之浮动。
欣群才之来萃兮，协飞熊之吉梦。
仰春风之和穆兮，听百鸟之悲鸣。
云天亘其既立兮，家愿得乎双逞。
扬仁化于宇宙兮，尽肃恭于上京。
惟桓文之为盛兮，岂足方乎圣明？
休矣美矣！惠泽远扬。
翼佐我皇家兮，宁彼四方。
同天地之规量兮，齐日月之辉光。
永贵尊而无极兮，等君寿于东皇。
御龙旗以遨游兮，回鸾驾而周章。
恩化及乎四海兮，嘉物阜而民康。
愿斯台之永固兮，乐终古而未央！《三国演义》版
上高赵宰同叔遗以诚斋集……
岳珂（宋代）

古人忠与孝，不在工报恩。
如水日夜东，岂必同一源。
堂堂颜鲁日，舐血来平原。
鬼质不知何，几作绝吭魂。
大中白丞相，昔蹑卫国门。
幻作万羊梦，投畀朱崖村。
奇谤及师友，{上卫下足}言劝君尊。
匪但死不瞑，大是生无根。
我尝究初终，要亦无足论。
或以里言掇，或趣主意奔。
或从谈笑生，或即利欲昏。
初亦未有心，末乃成至冤。
青简玷齿颊，至今犹啍啍。
傥无魏阙恋，谁使舌莫扪。
森淅起奉册，片顷那容存。
床第本无从，何物能轾轩。
脂垢亦易辨，谁解洿玙璠。
如彼孟尝客，亦已悔而反。
正比萧相系，慰拊聊春温。
五人皆有为，评订何必繁。
之子独嗟事，画牢讯书爰。
反覆蹈生死，呵嘘变寒暄。
秋毫无所取，可验牍背翻。
自言复处渝，洗垢亦不痕。
常帖写元奏，别白如珉琨。
渠知褫鞶枉，端由吠声喧。
天定能胜人，白日开戴盆。
只於揭纸间，了了穷所元。
不特玷尽磨，那复恨可吞。
但观斯人心，虽踵五子跟。
居然蚤虱微，而比蛇与蚖。
抑观诚斋书，理到词不烦。
有形斯有情，相比如篪埙。
而於五子中，乃复加诈谖。
旋观逄与羿，端在友弗抡。
毁玉自出柙，扣金能反辕。
割席怀共耕，知几当赐膰。
齚舌漫尔为，揩眵愧吾惛。
正须起九京，相与浇一尊。
江湖两相忘，再拜师至言。
花心动（夫人生日）
李弥逊（宋代）

红日当楼，绣屏开、风裀舞花随步。绛拂珮兰，香染妆梅，仿佛紫步真侣。雪消池馆年年会，玻璃泛、小槽新注。弄箫语。云阶未彻，暖回芳树。

瑶检曾攽寿缕。好系日萦春，驭鸾深驻。桂殿影寒，蓬山波阔，未似彩衣庭户。坐看鹤鬓云来戏，重重拜、天阶雨露。纵游处。人间遍寻洞府。
临江仙·三潭夜归见蘋花偶赋
过春山（清代）

几缕疏烟生树杪，斜阳初下渔竿。白蘋风急暗香残。

沙头人独立，寂寞夜潮还。

帝子不来江月悄，萧然鹭冷鸥閒。佳期渺渺洞庭间。

销魂秋梦里，一枕水云寒。
皎然献诗
赵瑞（唐代）

吴兴僧昼，字皎然，工律诗。尝诣韦苏州，恐诗体不合，乃于舟中抒思，作古体计十数篇为贽。韦公全不称赏，昼极失望。明日写其旧制献之，韦公吟讽，大加叹咏，因语昼云：“师几失声名，何不但以所工见投，而猥希老夫之意？人各有所得，非卒能致。”昼大伏其鉴别之精。
九日和杜子美韵
章至谦（宋代）

九日登高眼界宽，羽衣云集尽清欢。
黄花满泛渊明酒，白发仍簪子夏冠。
庭下流泉趋涧急，座间清气逼人寒。
不须更问明年健，但向眉头鬓角看。
题许苍岚明府行乐图
成鹫（清代）

琴罢还须一局棋，手高何用辨雄雌。操弦寂寞文心细，阁笔沉吟诗思奇。

万古瑶华惟自赏，一声铁笛倩谁吹。从旁添个支公影，玄度重来未可知。
鹦鹉
白居易（唐代）

陇西鹦鹉到江东，养得经年觜渐红。
常恐思归先剪翅，每因喂食暂开笼。
人怜巧语情虽重，鸟忆高飞意不同。
应似朱门歌舞妓，深藏牢闭后房中。
太上皇帝圣体清康老母进封信安郡太夫人适斋
楼钥（宋代）

吾母年高绝等伦，痴儿何幸得荣亲。
九重锡类真千载，八座承荣只一人。
共仰外门流庆远，喜同介弟宠光新。
两家盛事人争贺，和气薰为腊里春。
园居 其二
王遵训（清代）

林壑饶幽胜，扶筇意自舒。湖云乘晓霁，山树入秋疏。

鸟立沙边艇，人归柳下庐。但斟桑落酒，何处问樵渔。
人日
洪炎（宋代）

开岁逢人日，吾衰不梦周。家书生远恨，客舍起离忧。

朔雪惊南服，江梅笑陇头。谁能结綵胜，一为散春愁。
信步
黄裳（宋代）

閒适无他事，优游有此身。禽鱼窥物性，草木露天真。

静味祇独觉，幽香还自陈。行云难问信，流水莫知因。

渔父偶相值，笑谈犹及秦。
清平乐（春夜曲）
毛滂（宋代）

兰堂灯灺。春入流苏夜。衣褪轻红闻水麝。云重宝钗未卸。

知君不奈情何。时时慢转横波。一饷花柔柳困，枕前特地春多。
雨后环波亭次韵四首·次绾得风字韵
曾巩（宋代）

荷芰东西鱼映叶，樵舟朝暮客乘风。
清泉雨后分毛发，何必南湖是镜中。
皇帝听讲尚书彻太清楼锡宴
夏竦（宋代）

洛书初罢讲，汉苑特开筵。
将许陪旒扆，先容况简编。
神宗遗札启，真祖实文宣。
密坐瞻尧日，凝心听舜弦。
赐花缃叶缀，劝酒玉户传。
恩重天难报，肌肤岂易镌。
迎奉圣像四首
真宗（宋代）

总化在天，保昌厥绪。
降格皇闱，琼轮载御。
藻仗星陈，睟容金铸。
佑我庆基，宅兹灵宇。
送彭参议父归崇明诗二首 其二
邓林（宋代）

青衫乌帽鬓如霜，人是金闺老夕郎。行李远来因念子，归心难系为思乡。

雪晴江岸梅初放，岁晚河桥酒正香。祖帐莫辞同一醉，明朝云树杳相望。
题方至诗卷
刘克庄（宋代）

华宗人物甲吾乡，丹穴由来出凤凰。
万卷楼高谁敢上，五言城小不能当。
几曾费我挥斤力，尚欲传君齧镞方。
何日重寻豀上路，共羹苦荬饭黄粱。
闲昼
周密（宋代）

新竹诜诜出矮墙，虚窗风度碾茶香。疏云逗日帘垂地，一蝶飞来昼梦长。
六朝门。再吟
周昙（唐代）

兴亡何故遽环回，汤纣身为事可哀。

莫是自长嫌胜己，蔽贤犹执匹夫才。
闻子与欲诣问诗以代柬 其二
李攀龙（明代）

吴观峰高练影长，使君千骑下东方。故人不惜中原色，借尔登临望故乡。
读老子
陆游（宋代）

道德五千言，巍巍众妙门。
管窥那见豹？指染仅尝鼋。
正尔分章句，谁欤达本源？蜀庄犹不死，过我得深论。
题方懋亭砚弟合家欢
徐元钺（清代）

石上三生往迹多，青天碧海奈愁何。不因世事千般幻，乍及姻缘两字磨。

我亦有情酬锦瑟，君还作画记姮娥。算来一事须添设，补入豳风第二柯。
雾中见云山依约不真
杨万里（宋代）

东来两眼不曾寒，四顾千峰掠晓鬞。
天欲恼人消几许，只教和雾年云山。
立秋
夏云英（明代）

秋风吹雨过南楼，一夜新凉是立秋。
宝鸭香消沉火冷，侍儿闲自理空侯。
以酒渴爱江清为韵寄秦廿四 其三
李彭（宋代）

通籍金闺人，物望侔鼎鼐。醉卧古藤阴，一往无复再。

卒业有刘歆，学富仍多爱。定持柯亭竹，溯日吹丹塞。
台阳八景
觉罗四明（清代）

遥峰瑞应金鸡，幽径平铺玉液。周遭石砌重重，那得柴门卧客。
朝中措·长年心事寄林扃
范成大（宋代）

长年心事寄林扃，尘鬓已星星。芳意不如水远，归心欲与云平。
芳连一醉，花残日永，雨后山明。从此量船载酒，莫教闲却春情。
迎春花
晏殊（宋代）

浅艳侔莺羽，纖条结兔丝。
偏凌早春发，应诮众芳迟。
流花亭
郭三益（宋代）

面幽连野色，审曲带城闉。
但见流花水，难寻避世人。
蟠桃知几熟，藓洞谩长春。
税驾追前事，踌躇要路津。
九日登韩山
郭廷序（明代）

松风满袖觉身轻，蹑屩登临逸兴生。夹路野花迎客笑，隔林幽鸟向人鸣。

爱閒愁向尘中老，吊古能无物外情。百岁重阳逢有几，浩歌归去月华明。
咏帘诗
虞炎（南北朝）

青轩明月时，紫殿秋风日。
朣胧引光辉，晻暧映容质。
清露依檐垂，蛸丝当户密。
褰开谁共临，掩晦得如失。
同次道元日宿尚书省听誓戒寄州邵不疑
司马光（宋代）

椒花献岁新，瑄玉侍祠频。
此夕同华省，非才愧后尘。
江风迎苗旆，沙雨待朱轮。
不比斋官冷，端居弃掷春。
题旅舍壁
陆游（宋代）

老子残年未易量，出门随处得彷徉。
窗棂日淡僧房暖，灶突烟青旅甑香。
浊酒可求敲野店，旧题犹在拂颓墙。
闲来又取丹经读，夜就松明解布囊。
同诸友城南张园赏梅
邵雍（宋代）

酒中渍后香尤烈，笛里吹来韵更清。此韵此香来处好，此时消得一凝情。
竹窗
马臻（元代）

竹窗西日晚来明，桂子香中鹤梦清。侍立小童閒不动，萧萧石鼎煮茶声。
己亥二月仲退寄桃花雪倡和诗卷次韵
徐瑞（宋代）

天公笑子成诗颠，雕琢肝肾穷岁年。桃自成蹊天何言，桃开雪落无媸妍。

我呼斗酒看花饮，酒酣停杯为问天。正色苍苍以意对，痴人说梦真可怜。

阴阳迭运有饶乏，化机妙斡存经权。茫茫下土汩声色，九河翻倒不足湔。

偶然相值等戏剧，过眼变灭如飞烟。炎天梅蕊发冷趣，冬月齑韭誇宾筵。

天时人事古如此，水陆何必病车船。萼华阿母在何许，若事狡狯奚其仙。

莫将幻语骇聋俗，东风有恨应难传。还君此卷三叹息，坐看绿色归平田。
寄张竦
刘跂（宋代）

张侯生意秖如瓶，出入艰难亦自成。却纵鸱夷差独乐，此中何物不堪盛。
二月己亥晓出城 其三
彭汝砺（宋代）

尘沙骑马听溪流，淡薄春风却似秋。坐忆洞庭波万顷，滩声长在钓鱼舟。
促织
李纲（宋代）

促织哀吟不自劳，草根床下夜萧骚。我为逐客宜无寐，何事齁齁至日高。
枕上六言二首 其一
范成大（宋代）

寒更寂历向晓，短梦参差屡惊。鸡鸣似唤我醒，犬吠知有人行。
水调歌头
葛长庚（宋代）

堪笑廛中客，都总是迷流。冤家缠缚，算来不是你风流。不解去寻活路，只是担枷负锁，不肯放教休。三万六千日，受尽百年忧。

得人身，休蹉过，急须修。乌飞兔走刹那，又是死临头。只这眼前快乐，难免无常两字，何似出尘囚。炼就金丹去，万劫自逍遥。
丁隐君歌
陆龟蒙（唐代）

华阳道士南游归，手中半卷青萝衣。自言逋客持赠我，

乃是钱塘丁翰之。连江大抵多奇岫，独话君家最奇秀。

盘烧天竺春笋肥，琴倚洞庭秋石瘦。草堂暗引龙泓溜，

老树根株若蹲兽。霜浓果熟未容收，往往儿童杂猿狖。

去岁猖狂有黄寇，官军解散无人斗。满城奔迸翰之闲，

只把枯松塞圭窦。前度相逢正卖文，一钱不直虚云云。

今来利作采樵客，可以抛身麋鹿群。丁隐君，丁隐君，

叩头且莫变名氏，即日更寻丁隐君。
玉照堂观梅二首 其一
张镃（宋代）

绝怜一见一番新，短直长斜意总真。绕屋便能云态度，问春谁更雪精神。

栽花十亩犹嫌少，与我多生定是亲。为惜生香怕閒却，折归聊当散花人。
杂咏下 杜鹃花
洪适（宋代）

山深啼杜宇，溅血染花心。阆苑未归去，不妨留鹤林。
画溪花浪二首 其二
路衡（清代）

满溪花雨扑山楼，浓泻春光醉碧流。最是钓丝风定后，一痕红影上鱼钩。
王用和屡言别而未归颐斋有诗戏之次韵奉寄
胡仲参（宋代）

几度西郊饯马尘，曾将尺素托文鳞。
荷杯酌尽开怀酒，柳线萦回有脚春。
瘴海自多流落客，阳关少见别离人。
出门有碍何为者，徒风江湖老大身。
次秀野杂诗韵 其二 又五绝卒章戏简及之主簿
朱熹（宋代）

锦文缕切劝加餐，蜃炭扶留共一柈。食罢有时求不得，英雄邂逅亦饥寒。
琉璃灯中鱼子
释居简（宋代）

玄珠透水明，玉鱲弄晶晶。跃碍冰痕薄，潜疑月色新。

器宏斯可乐，水浅易持盈。归趁烧灯后，蘋洲拍拍春。
宴城东庄
崔敏童（唐代）

一年始有一年春，百岁曾无百岁人。

能向花前几回醉，十千沽酒莫辞贫。
银城旧县
李士会（宋代）

人民城郭骇俱非，从此西迁西复西。
曾是万家雄井邑，依然一段好山溪。
津无可锁沈江渚，市不闻钟委草泥。
碑碣更随年月换，兴亡往事向谁稽。
新热送同邸归客有感二首
杨万里（宋代）

瘦不缘诗不为春，只教悬罄未教行。
清和天理不归去，六月长途作麽生。
独立
顾祖辰（明代）

久病江湖老，长依七尺筇。
年光变燕雀，岩壑自云松。
独立深遐思，微吟迟晚容。
邻翁隔春水，贳酒漫相从。
送程殿丞还朝
曾巩（宋代）

如云青发拥朝簪，佳誉喧喧动士林。自重肯悲三献玉，不欺常慎四知金。

芝兰秀出清门盛，鸿鹭翻飞紫殿深。别后斋中挂尘榻，更将梁甫向谁吟？
世泽 其三
陈献章（明代）

世泽由来远，中更几替隆。市廛怀直道，夷险信阴功。

地接华山隐，家严涑水翁。百年还旧物，报事亦无穷。
秀岩 其一
徐经孙（宋代）

风露增凉晓气清，崎岖取路绕沟塍。早田得雨秋耕遍，晚稻如云岁事登。

古涧蛇行泉曲折，崇冈虎踞石棱层。撩人野兴皆诗料，自愧尘埃谢不能。
邻曲相过
陆游（宋代）

邻曲集山家，相看一笑哗。
扶行足踸踔，半落齿槎牙。
农圃乖生理，风霜感茂华。
老来情话少，更尽此瓯茶。
十一日同诸友登南台二绝
陈文蔚（宋代）

脚底云山叠叠低，面前一带绕清溪。
秋光总可供吟笔，写作登高第一题。
洞天穴
李纲（宋代）

沈沈幽穴閟云烟，玉宇琼楼锁洞天。自向壶中飞日月，更于物外起山川。

刘公隐后今谁继，张湛仙来不记年。紫府若容幽客到，诛茅欲卜隐屏前。
相和歌辞。班婕妤三首
王维（唐代）

玉窗萤影度，金殿人声绝。秋夜守罗帏，孤灯耿不灭。

宫殿生秋草，君王恩幸疏。那堪闻凤吹，门外度金舆。

怪来妆阁闭，朝下不相迎。总向春园里，花间语笑声。
古乐府
徐集孙（宋代）

郎别二十春，未报淮头捷。
空房守节心，羞见双胡蝶。
滴泪写胭脂，欲寄南雁群。
恐荡郎客思，封了却还焚。
妾甘奉姑老，妾甘育子稚。
它日昼锦归，愿郎无弃置。
土屋
杨时（宋代）

土屋枕荒陂，周回仅容席。
环堵异营窟，犹遗古风质。
功虽劳版异，身自有余力。
依户凿圆窦，寒光度如璧。
户开迎温风，冬墐可栖息。
胡为栋宇丽，但免风雨阨。
安居自宽暇，见者徒逼仄。
寄言邻舍翁，各自适汝适。
慎勿慕华屋，浇漓非至德。
得李伯实太学书知其移家金陵却寄
徐熥（明代）

天涯久别正销魂，忽尔开缄见泪痕。东粤梅花留去客，南朝芳草待王孙。

春风八口依京国，夜月千山梦故园。往事伤心君莫问，台城烟柳易黄昏。
洛阳试院楼上新晴五绝
苏辙（宋代）

前朝宫阙倚芒山，殿阁层层半岭间。
犹恐北来冈阜浅，太行东抱故孱颜。
南至日呈詹司谏一首
王阮（宋代）

消息盈虚理甚明，积阴尽处一阳生。
孤根莫厌风霜甚，昨夜春雷拆甲声。
水调歌头
石孝友（宋代）

男儿四方志，岂久困泥沙。束书匣剑，依旧旅食在京华。蹭蹬青云未遂，奔走红尘何计，敛袂且还家。草木渐黄落，风月正清嘉。

友猿鹤，宅丘壑，乐生涯。几时雷雨，轰磕平地起龙蛇。尺可鞭夷狄，寸舌可盂社稷，无路踏云车。今古万千事，洒泪向黄花。
侍宴饯东阳太守萧子云应令诗
张缵（南北朝）

仲月发初阳，轻寒带春序。渌池解馀冻，丹霞霁新雨。

良守谒承明，徂舟戒兰渚。皇储惜将迈，金樽留宴醑。
杂曲歌辞。突厥三台
韦应物（唐代）

雁门山上雁初飞，马邑阑中马正肥。

日旰山西逢驿使，殷勤南北送征衣。
别曹仲礼四首 其四
王廷陈（明代）

泠泠山下涧，童童山上松。磊磊涧中石，瑟瑟松上风。

波逝石不俱，飙奔松莫从。物理相倚藉，动息难可同。

与君游宛洛，矫若双飞龙。中道怅相失，末路欣此逢。

既逢不须臾，去复当严冬。霜霰集衡轭，虎豹啼林丛。

子其慎桑榆，劳谦以令终。
偈颂一百零一首 其二十九
释慧性（宋代）

一叶落，天下秋。一尘起，大地收。明明祖师意，明明百草头。

相头买帽，看楼打楼，更嫌何处不风流。
黄鹤引 挽白云观主张坤鹤老人
顾太清（清代）

寥天宗洞。鹤驾云軿众仙拱。五千文字功夫，玄珠流动。

凝神接踵。不比寻常铅汞。七十年，算是游戏人间一梦。

从此谢几尘，大药存真种。炼成冰雪肌肤，驯龙调凤。

道高德重。宝箓丹书亲奉。一朝归去，御万里、长风相送。
题画竹 其一
丘逢甲（清代）

西风入幽篁，寒声何策策？空山寂无人，落日秋痕碧。
前恩阳尉周邦举出予兄激仲所书其父竹轩记求
晁公溯（宋代）

眼看数竿今白头，高标直节气横秋。
果能似此孤竹子，何羡渭川千亩侯。
绍兴祀岳镇海渎四十三首
佚名（隋代）

四渎之利，经营中国。
南日大江，险兮天设。
维尔有神，险其庙食。
望秩孔时，我心翼翼。
答士宜
张埴（宋代）

老来凡事不须知，只着冲襟向圣涯。
怊怅无人思祸水，一窗夜雨客谈诗。
缘识
宋太宗（宋代）

黄昏初入夜，漏促九天春。
各自随缘意，悲欢旧亦新。
幽居
田锡（宋代）

寂寂闲居客至稀，静中滋味意何归。
因探易象知深旨，自喜吟高得化机。
桑露乍寒蚕欲老，草烟才暖蝶交飞。
樊川物景终南翠，遂性空思杜紫微。
田园四时 其二 冬
华镇（宋代）

朔风吹水成冰坚，风壮冰坚白于练。霰雪还随密雨来，转眼纷纷满沟垾。

陈根冻烂还为土，土落田中肥一半。霜镰去手即须耕，敢望东风待冰泮。
又依韵一首
晁说之（宋代）

看去朱轓今已归，问予山郡几多时。
盘绦绫样知能盛，带叶甘香定不衰。
惜别荔枝红发{上髟下我}，恨看山岭碧参差。
自怜藉手有何物，学把锄头不用嗤。
晓发胡乐巡司抵旌德 其一
钟芳（明代）

晨装越重峭，景色忽纷披。楼处负岩麓，机舂当水湄。

落霞红入市，秀麦绿盈菑。吏隐谅斯在，玉壶荒是非。
题画
胡俨（明代）

闻道稽山好，千岩秀色分。树连秦望雨，帆入镜湖云。

高卧留安石，能书忆右军。崇虚犹似昔，还可问鹅群。
郊庙朝会歌辞绍熙元年恭上寿星圣皇太后至尊
佚名（隋代）

坤德益崇，天寿平格。
庆流万世，子孙千亿。
刻玉范玉，铺张赫奕。
惟昔妾任，则莫我匹。
倚柴关
韦庄（唐代）

杖策无言独倚关，如痴如醉又如闲。

孤吟尽日何人会，依约前山似故山。
双树
刘子翚（宋代）

猗猗映门树，团团若双盖。
微风薄层霄，仿佛斗清籁。
逍遥步其下，秀色吾所爱。
秋来霜叶红，飘落不相待。
分题得思字韵寄宁文渊
彭汝砺（宋代）

风雪今之夕，湖山百尔思。欲歌莺谷意，不忘鹡原诗。

腊意生梅萼，春容动柳枝。尘埃一千里，归梦自迟迟。
再用韵奉酬
方岳（宋代）

昔公安在见何晚，宁欲霜埋不受春。
不是三生曾一面，宁堪开向世间人。
促拍满路花
徐叔至（宋代）

人间秋正好，天上月才圆。玉霄人不老，对婵娟。五龙护日，一笑着貂蝉。禁殿开金钥，宝炬宫壶，诏催移下钓天。昴奎分秀采，箕翼与长年。华堂歌宛转，舞蹁跹。醉围红袖，妙墨起风烟。回首恩波地，身在江湖，为公一赋新篇。
袁宫讲饮西湖
葛绍体（宋代）

重吟坡老芳鲜句，饮客西湖半醉中。
一段风光带秋色，瘦荷疎柳嫩芙蓉。
和吴常甫移石
韦骧（宋代）

千夫挽车载，无计奈人灵。惊起蛟蟠迹，空遗鸟篆腥。

莫歌山有栲，始信物如萍。只爱坚姿峭，予眸为尔青。
舍北溪上垂钓
陆游（宋代）

大耋还家万事非，垂竿好在绿苔矶。
风和山雉挟雌过，村晚吴牛将犊归。
春涨新添塘滟滟，夕云仍带雨霏霏。
此生自笑狂颠足，依旧人间一布衣。
北山别业三十八咏 其十八 少霞洞
陈樵（元代）

烟雾霏霏湿麝煤，文生绿砚砚生苔。天风拂地凤笙下，楚雨入生龙女回。

石壁水花泉涌出，海棠春色鸟衔来。洞天只在风尘外，门外游尘拂不开。
北山四时招隐辞 其四
周密（宋代）

风栗栗兮纷黄，梅事动兮贞芳。纷白月兮广野，屑宝璐兮平冈。

纷可怡兮日可献，野可撷兮水可湘。拾樵苏兮野爨，储橡栗兮山粮。

竹房深兮纷暖，芸几净兮春芗。官无徵兮村静，年屡有兮金穰。

我今不乐兮岁迟暮，处嘉遁兮徜徉。击鲜拊缶兮聊以卒岁，谁争子所兮乐其乐兮无央。
渊靓亭
黄伯固（宋代）

江山无古今，阐发自我辈。
心期得地胜，有目皆一快。
负郭西缭川，众流翕以汇。
水光开三面，结屋此其最。
嚣尘劃清漪，景象极爽垲。
泓澄湛寒碧，潭影尤可爱。
岩前列烟树，翠色聊不解。
盘坳石下瞰，林立错奇怪。
雄观喜新获，旷境了无碍。
人谋孰使然，天作若有诗。
学宫尔多士，游息于此在。
岂但濯尔缨，亦可湔匀佩。
翛然鱼在藻，行矣鲲化海。
维兹渊靓名，妙处默领会。
中庸至矣夫，智者乐在内。
水德本无虚，人心亦清洒。
即物以察已，致之不在大。
清源堪疏沦，世虑涤昏昧。
曾子浴乎沂，不出一唯外。
淡乎卖傅心，或可分一派。
答问颂五首 其二
释守卓（宋代）

一棒一条痕，蒺藜好自吞。仙陀还蹉过，赢得瞎驴存。
和傅侍郎至临漳感旧十咏
陈淳（宋代）

云移月色爽人看，雨趁潮声迅拍栏。
自是与民同乐地，何妨一整复前欢。
九日承王骠骑邀集东皋有赋 其三
屈大均（明代）

越王台枕玉山平，并骑登高结束轻。戏马风流还九日，射雕人地且三城。

将归丽句雄笳鼓，未醉香醇困步兵。笑插黄花忧未遍，教添紫菊向长缨。
为啸石二兄得馆寄呈六绝 其一
安魁（清代）

仄仄疏棂小小厢，也罗茶鼎也悬床。生公有意怜顽石，不厌鸡栖作讲堂。
陜州抵沙涧渡
薛瑄（明代）

重冈高下近弘农，北首乡关喜气浓。三晋云山秋色里，两河烟树夕阳中。

弃繻谁识当年客，操筑应无旧日翁。远岸急风吹大舫，令人却忆济川功。
送春长句呈李泰伯
祖无择（宋代）

尽日临风把酒巵，宜春台上送春归。
已看绿树阴阴静，犹有残花帖帖飞。
岁月任从随手过，功名未必与心违。
我缘客宦无常处，后会知今亦恐稀。
题金璧山水二首 其二
于谦（明代）

花发东风软，鸟啼春昼閒。抱琴出门去，随意看青山。
莼菜
杨蟠（宋代）

休说江东春水寒，到来且觅鉴湖船。
鹤生嫩顶浮新紫，龙脱香髯带旧涎。
玉割鲈鱼迎刃滑，香炊稻饭落匙圆。
归期不待秋风起，漉酒调羹任我年。
送苏伯昌大卿
楼钥（宋代）

甬东曾幸拜苏天，外府官僚复备员。
前辈风流真在眼，名公谈笑辱忘年。
浙江相对一卮酒，婺港欲行双桨船。
门键马衔难作远，西风停立但茫然。
饯宋承旨潜溪先生致仕归金华七首 其五
孙蕡（明代）

一自先生离禁闼，玉堂清致更无人。金莲飏彩初寒夕，燕寝凝无散暮春。

著作有官惟故事，论思此道竟谁陈。青云志气惭悲梗，不觉临岐泪满巾。
自荪溪上湖顶至查湖唐志道别墅
谢肃（明代）

芳荪溪上度横桥，一径缘山廿里遥。悬溜百寻穿石罅，晴暾五色上林标。

振衣兰岳乘云气，𣪚发萝岩看海潮。晚酌隐君湖墅好，白鸥波阔树䔥䔥。
浦市
戴粟珍（清代）

风波历不尽，晓发雨濛濛。篷带辰溪雪，帆收浦市风。

圆沙围岸阔，平楚接天空。仿佛乡关路，云生白塔中。
送林贞耀藩参之岭南 其一
胡应麟（明代）

晨餐怅不御，飞龙在河梁。驾言奉王命，千骑巡东方。

材官负旌节，组练纷路傍。还州震华鼓，里闬烂生光。

伟哉图南鹏，八翼顺风翔。把袂即修途，行行涉炎荒。

岂无临歧戚，执手互徬徨。与子异形骸，去住安得双。

丈夫志万里，六合如帷房。勉哉策高足，铜柱流芬芳。
张仲通追赋洛中杂题和尝历览者六章 其三 潜溪
梅尧臣（宋代）

寒溪随山回，脩竹隐深寺。颇逢老僧谈，能忆先到事。

白栝圣君怜，绯花土人莳。不到三十秋，依稀犹可记。
己酉岁归省松楸过武陵翁所居留书屋壁
吕南公（宋代）

千里归来尽苦辛，见君依旧自由身。始知绝学无文者，胜却翻书弄笔人。

案上方经閒白日，门前车马漫红尘。半轩风竹一樽酒，冷笑世途争富贫。
谒岳王坟
郑起（宋代）

我来拜谒岳王坟，松柏苍苍上宿云。
臣子报君终一死，权寻卖宿欲中分。
鹰扬当日谁能及，雁叫中原不可闻。
石马石人山寂寂，英雄于此忆将军。
谢公择舅分赐茶三首
黄庭坚（宋代）

文书满案惟生睡，梦里鸣鸠唤雨来。
乞与降魔大圆镜，真成破柱作惊雷。
骆宾王
韩邦奇（明代）

狄梁回凶牝，房州还东宫。敬业伸大义，挥戈振群蒙。

烈烈宾王檄，如日当天中。宁为敬业死，不立狄梁功。
次韵十绝 其八 读书
楼钥（宋代）

佚老无如大字书，聊将遮眼度三馀。有时忠义忽相激，间遇包胥与子胥。
若耶曲
喻良能（宋代）

若耶溪上凉如许，五月清风不知暑。
半空浓翠接苍烟，满眼轻阴觉疏雨。
织女潭边深复深，绕门山畔石成林。
红妆荡桨谁家女，笑入荷花无处寻。
和刘著作伟明贡院即事韵
慕容彦逢（宋代）

簪绂千龄会，朝廷百度明。规摹追古治，符瑞协炎精。

九叙民歌遂，三阶夜彩平。秉文称济济，乐育咏菁菁。

经术渐摩久，人材长养成。礼闱参众听，文鉴肃群情。

预贡观能吏，来游尽硕生。胸襟穷底蕴，头角竞峥嵘。

蔌蔌珠玑堕，喧喧虎豹争。气冲牛斗动，词感鬼神惊。

收视疑无我，湛思讵有声。袍纷晨雾委，帻岸宿云横。

纳试庭除晚，遄归步武轻。身虽同脱鞅，心亦类摇旌。

三级看鳞化，千金想睇迎。膏粱搜卫霍，行伍擢韩英。

巧思怜金注，尘言沮海行。正迷花锦乱，忽睹玉壶清。

奥义窥儒寝，纯音发帝茎。铅刀惭利割，瓦釜失虚鸣。

已奏青钱选，初闻白雪赓。句从天外得，思与海同倾。

相对一杯酒，当前二尺檠。诗坛瞻宿将，笔阵却骁兵。

函剑腾秋紫，霜钟激夜铿。请降衔许璧，引过负廉荆。

水落崖方露，犀燃怪自呈。川吟愁燕雀，林啸慄鼯鼪。

莫逆谐心赏，相从与愿并。尘风传胜语，鼎浪阅名烹。

待报迟星使，摅怀赖墨卿。何当启鱼钥，寒食尚留饧。
莲社春风
陆允馨（明代）

百尺扶疏古木阴，千秋童冠共招寻。风前文酒丁年会，月下弦歌子夜音。

桑枯影馀归醉客，莺花春暖逗诗林。邀欢不用陶彭泽，莘野蟠溪共此心。
十七日饮萧观远宅候竹坡不至
郭钰（元代）

候君直过横塘曲，白藕作花浸寒玉。秋香捲入桂树枝，主翁新酒今朝熟。

待君共泛杯中绿，前辈风流照心目。白发云间不可招，离情写向窗西竹。
挽李制干子诚
林光朝（宋代）

文字纷纷更问兵，秋灯束发尚青荧。
便令三子成门户，却许诸孙说典型。
隔水忽传朝露曲，行人长数夕阳亭。
河东健笔惟诸薛，梅子岗边为勒铭。
自凤州还至秦川驿寄守倅薛姚二君
邵雍（宋代）

欢聚九十日，回首都如梦。
明月与清江，东轩又难共。
黄寺丞挽诗
项安世（宋代）

识面山阴道，论心德化堂。
后来俱罪籍，归去各吾乡。
晚岁欣同寓，平生谓可偿。
平迟三两月，泪落几多行。
火车同郭诚思作
张方平（宋代）

火车双轮驾九虬，出海直上昆崙丘。经天三百六十度，匝日一万四千周。

电破重阴霹雳过，风开霁色烟云收。乾关坤轴极排轹，势阑却返无为洲。
水调歌头 寄诚夫兄在江南作时兄在史馆校雠先朝实录
宋褧（元代）

登车就长路，晓日照皇州。风吹紫荆花落，那更别离忧。

咫尺天南地北，想像云窗雾阁，人在古瀛洲。粉笔校书罢，乌帽拂尘游。

出银台，心浩浩，思悠悠。人间万事姑置，食邑素封侯。

收拾金銮遗事，记取玉壶清话，此外复何求。勋业好看镜，绿鬓不禁秋。
醉卧道边觉而有赋
陆游（宋代）

太华五千仞，天台四万丈。
一枝古藤如黑龙，天遣飘然寄闲放。
莫怪公卿不我知，我自不知渠是谁；史书弄笔後来事，绣鞍宝带聊儿嬉。
旗亭烂醉官道卧，醒後无人数吾过。
世间恩怨一时空，且免它年送临贺。
石门道中作 其一
弘历（清代）

水程卅里惠风柔，迤逦由拳接秀州。每至横桥人更庶，夹川欢喜讶龙舟。
金刚随机无尽颂·离相寂灭分第十四
释印肃（宋代）

千峰消积雪，岩溜声清切。
回首睹梅开，疑是梅花裂。
杂曲歌辞。古别离
孟云卿（唐代）

朝日上高台，离人怨秋草。但见万里天，不见万里道。

君行本遥远，苦乐良难保。宿昔梦同衾，忧心梦颠倒。

含酸欲谁诉，转转伤怀抱。结发年已迟，征行去何早。

寒暄有时谢，憔悴难再好。人皆算年寿，死者何曾老。

少壮无见期，水深风浩浩。
题瑞安宰朱元成乃祖云壑庄图
陈傅良（宋代）

功成不受富贵污，轻舟翩然下五湖。至今风流在姑苏，我复见五云壑图。

两坡乔木樛相扶，残山剩水千里馀。天际未知何有无，一苇横绝双风蒲。

杨花春岸秋莼鲈，在在著五儒仙臞。世无宗师貌不如，谁其嗣之吾大夫。
吴槎客明经以手画山水见赠作诗志谢近闻有亡姬之戚并为解之
朱文治（清代）

槎客先生七十七，老手能握两枝笔。诗曾索写屏幛新，画忽摹成林壑密。

早年工诗晚工画，画意都从诗意出。连宵风雪寒打窗，坐使坐光满蓬室。

我闻善画山水享大年，息心求理心恬然。凭空泼墨鼓元气，何待采药夸神仙。

神仙眷属金闺籍，近事传闻剧怜惜。小红飞作马塍花，凄绝吹箫姜白石。

老眼西风泪不收，深深埋玉银湾头。拜经忆昔同看月，索句何人共倚楼。

我与先生无一面，仰之如鲁灵光殿。海天尚有沧桑变，何况昙花霎时现。

从此不画双蛾画东绢，自对万幅烟鬟老忘倦。
寄远曲三首 其二
朱柔则（清代）

猎猎风初劲，沉沉雨未阑。因怜儿被薄，转忆客衣单。

栖燕将雏苦，征鸿失侣寒。居家与行路，同是一艰难。
江行杂咏十首 其三 橹声
陈恭尹（清代）

兰桡枢与纽，相激自成音。直到长鸣处，方知用力深。

晓风行客耳，落日榜人吟。虽复非吾乐，平生江海心。
雨中集饮周忠介公蓼庵与如须怀旧作
余怀（清代）

云旗一片绕西台，铁笛横吹第几回。茂苑花开堪过日，寒山钟几好衔杯。

雄心视辙收三败，老泪冲河赋《八哀》。怅望美人临北渚，自骑天马渡江来。
喜雨口号呈陈守伯固十二首
陈造（宋代）

共说邦君祷雨时，衋如疾痛切肤肌。
公心一片秋空月，可但圆通大士知。
次韵昌甫九峰庵所寄
韩淲（宋代）

庵院谁人车马来，草生泥路石生苔。冢边只有千章木，山外宁无一点埃。

先友到时多感慨，孤儿知后转悲摧。读诗何忍赓酬去，夜月吹凉曲岸隈。
送人南游
杜荀鹤（唐代）

凡游南国者，未有不蹉跎。到海路难尽，挂帆人更多。

潮沙分象迹，花洞响蛮歌。纵有投文处，于君能几何。
岁晚即事
王同祖（宋代）

矻矻穷年漫逐名，不知七日换新正。
困人天气浓於酒，赖有梅花唤眼醒。
樱桃
谢希孟（宋代）

穀雨樱桃落，薰风柳带斜。
舜弦新曲在，休唱后庭花。
挽李卿俦老二首
刘克庄（宋代）

苦说兵财少，臣非怯塞垣。
上思前语验，人叹左迁冤。
老大云中守，风寒国北门。
故交头白尽，空为赋招魂。
开禧元年四月自中都挈家还乡寓居城南十二月
汪莘（宋代）

出郭已超俗，住溪尤近真。
青天素和我，白雪便随人。
守道何妨贱，藏书不尽贫。
长怀社中友，共发瓮头春。
读书趣
赵崇洁（宋代）

溪流静阅成签书，未许传讹杂鲁鱼。
洙泗渊源应出活，宫墙高大独生虚。
乾坤容我承三极，造化凭谁托一嘘。
从此已知身即道，便便熟路驾轻车。
挽沈虞卿侍郎
陈傅良（宋代）

嗜古真成癖，摩挲笑眼开。
断编遗汲冢，名篆出秦台。
□□缘应尽，云山唤不回。
凄凉子云宅，问字有谁来。
吕颜野饮醉中寄五绝句次其韵
李廌（宋代）

酒在杯中惟恐尽，事来眼底只嫌多。
一壶醉倒春风里，万斛穷愁奈我何。
赠赵征夷凯还京师
韩雍（明代）

桓桓将军赵征夷，人中豪杰军中师。一朝拜命佩金印，提兵百万来边陲。

边陲蛮夷流毒久，保险为巢争死守。将军奋甲独先登，百万雄兵谁敢后。

阵前号令雷风奔，日色昼暝天为昏。马蹄溅乾荔江水，剑锋斫断藤山根。

兔窜狐奔弥百越，网罗处处无疏缺。坐看群丑尽成灰，万里妖氛一时灭。

将军振旅归柳营，黄童白叟皆欢迎。自言生长乱离久，不图便见时承平。

人言将军有神力，杀气棱棱厌群贼。贼中遥望畏如神，狄青铜面何须饰。

藤山磨厓纪厥功，贼党不敢窥其中。从兹两广正疆界，马援铜柱翻成空。

将军伟烈超今古，马援狄青何足数。圣主才无南顾忧，锡封定见分茅土。

赞军台老不知兵，却喜心同见功成。题诗送君凯还去，天涯万里难为情。
甘棠
佚名（先秦）

蔽芾甘棠，勿翦勿伐，召伯所茇。
蔽芾甘棠，勿翦勿败，召伯所憩。
蔽芾甘棠，勿翦勿拜，召伯所说。
新春感事八首终篇因以自解
陆游（宋代）

忆到夔门正月初，竹枝歌舞拥肩舆。
当时光景应如昨，绿鬓治中八十余。
仙掌峰
刘边（宋代）

铜盘捧露几何年，渭水秋风泪泫然。
已向山中闲袖手，为谁半壁更擎天。
卢蒲江雪夜约同直省中出示采菊读书煎茶种橘四诗索危秘书诸名胜同赋 其四
释居简（宋代）

青压低枝欲破香，秋迟风燥未曾霜。枳蕃江北令人笑，更试仙山与道乡。
题中书壁
郑綮（唐代）

侧坡蛆蜫蜦，蚁子竞来拖。一朝白雨中，无钝无喽罗。
掬月
释月涧（宋代）

等闲𢬵取娘生手，万浪中间搅一回。拶得清波无透路，玉蟾辊入掌中来。
和范少才咏雪三首
魏了翁（宋代）

随踏晓岩去，殿头金井阑。
路门圭璧委，双阙绛青蟠。
拜手朝绅肃，忧心旰食宽。
岁糜今有望，宁复厌葅酸。
山居杂诗九十首
曹勋（宋代）

闲居养僮仆，衣食必鲜美。
小则爱睡眠，大者趋博戏。
不然言疾病，莫能承付委。
长须与赤脚，昔人诚有理。
自三泉泛嘉陵至利州
陆游（宋代）

日日邅途处处诗，书生活计绝堪悲。
江云垂地滩风急，一似前年上硖时。
题董一之花木杪
方岳（宋代）

君不见王子猷，剡溪夜雪之孤舟。
此翁百好不入眼，而雅与竹深相投。
君不见陶渊明，徽弦不具之古琴。
东篱把菊偶然耳，人或作图传至今。
吾何曾识董一之，於此略已心相知。
事治好春绕庵屋，岂有俗子能尔为。
江风山月无尽藏，时一吐出胸中奇。
与茶作经花作谱，铨次蘅若兰荪蓠。
秦碑晋帖了真赝，砚石错落书参差。
迩来抄注到侪友，唾视钱癖何人斯。
长卿但有四立壁，无一持赠长嗟咨。
烦为传声语花草，倘可千里同襟期。
吾闻奇章公石李成画，在庐九老湘九疑。
烟云渺绵不可状，世乏佳士当归谁。
君其持以问太空，所不与者如此诗。
再寄子野
仇远（元代）

霜力风威各逞强，老夫絮被不离床。
一贫已幸官将满，百计无如归最长。
别后交朋难得信，梦中文字不成章。
从来心似梅花白，莫入东风桃李场。
答林无华时自莆中来访因之阳春
卢龙云（明代）

世上少知音，与君初握手。文章宦达我难兼，满耳蛙鸣亦何有。

宦漈壶山类毓奇，见君颇恨识君迟。囊中白雪堪谁和，听尔复赋阳春时。
贺程侯喜得子
龚诩（明代）

久慕君家积德多，晚生英物喜如何。老夫更著数年活，当赋徐卿二子歌。
乌夜啼
权无染（宋代）

洗尽铅华污，玉颜自发轻红。无言雪月黄昏后，别是个丰容。

骨瘦难禁消瘦，香寒不并芳秾。与君高却看花眼，红紫谩春风。
夹竹桃花 其一
王世懋（明代）

名花踰岭至，婀娜自成阴。不分芳春色，犹馀晚岁心。

绛分疏翠小，青入嫩红深。本识仙源种，无妨共入林。
寒食
陈元老（宋代）

至后百五日，春光无火晨。金钿沽酒妾，罗袜弄毬人。

莺语如留意，花枝不卖贫。东园旧桃李，红白尽成尘。
咏史二首
吴名扬（宋代）

读书慕圣贤，禔躬凛苍昊。
世事重且艰，一一萦怀抱。
白日忽西颓，山枯山木槁，
鲁阳漫挥戈，杞国忧如捣。
人或诿气数，我独伤伦道，
海羽知{左口右御}石，冥魂能结草。
昂藏美衣冠，岂忍同屠保。
成改难逆料，死生任常造。
天心倘未厌，努力书勋考。
临风叹
陈陶（唐代）

芙蓉楼中饮君酒，骊驹结言春杨柳。

豫章花落不见归，一望东风堪白首。
次韵和翟公巽猩猩毛笔
何去非（宋代）

貌妍足巧语，躯恶招揶歈。赋形具人兽，宁脱荆榛居。

肉尝登俎具，饷馈传甘腴。失计堕醉乡，颠踬无与扶。

柔毫传束缚，航海归仙癯。浴质逸少池，摛藻知章湖。

杀身固有用，赋芧从众狙。坐令宣城工，无复誇栗须。

文房甲四宝，万兔惭蒙肤。数管友十年，闭门赋三都。

之子信豪迈，嗜学每致劬。未冠游胶庠，已推经行儒。

蓬山天禄阁，峥嵘凌碧虚。期予早登蹑，同舍校鲁鱼。
早衙即事次韵
黄衷（明代）

薇花三对诏南秋，江閤归心付四休。明世也知能用短，至人曾道欲行柔。

青藜旧杖孤窗雨，黄木澄湾独橹舟。眼底拥旌何所事，且看晴鹊屋山头。
塞上
杜荀鹤（唐代）

草白河冰合，蕃戎出掠频。戍楼三号火，探马一条尘。

战士风霜老，将军雨露新。封侯不由此，何以慰征人。
次颂符术致雨之韵
汪炎昶（宋代）

术乃轰雷电，时方切荣雩。
感通渠自诿，造化本无拘。
翻想匙明雪，量同斛糶珠。
天公应有语，尔力不从吾。
七爱诗赠程乡令赵君·汉密令卓茂
蒲寿宬（宋代）

吾爱卓子康，作邑非寻常。
口不及人恶，抚字若弗遑。
礼律乃并用，化嚚以为良。
解马以与人，不较人自偿。
游龙肚庄即景
杨宾（清代）

一重山水一重新，环抱山庄最可人。曲涧泉流来似去，缺峰云补假疑真。

南东其亩分疆理，山水之间得知仁。自可逍遥人事外，何妨屡醉瓮头春。
过池阳
管讷（明代）

青山历历过池阳，秋水蒹葭露己霜。文选台荒千载后，西风吹雨墨犹香。
偈颂十三首 其三
释智愚（宋代）

水中盐味，色里胶青。祖师只认得个相似底，何异楚人以鸡为凤。

我者里任你三头六臂，尽其来机，也无你凑泊处。

惯将三尺喙，骂倒五湖僧。
用韵寄陈仲思闻有诗它赠而不见及
刘宰（宋代）

之子才宜獬豸冠，我才童丱即窥斑。溟鹏已击三千里，天骥犹遗十二闲。

五字饱闻传有位，尺书枉用到穷山。春风得句能相寄，待我犹存季孟间。
送人罢官归茅山
陆龟蒙（唐代）

呼僮晓拂鞍，归上大茅端。薄俸虽休入，明霞自足餐。

暗霜松粒赤，疏雨草堂寒。又凿中峰石，重修醮月坛。
夜听玉山松涛
梁以壮（明代）

旅舍萧萧百感牵，松涛一听一泠然。旧时汉苑昌华外，今日城隅古寺边。

夜半鹤惊沉远漏，空寒星动落残烟。水濂不必遥相忆，身在蓬莱第几泉。
送李少府之任临邛
无可（唐代）

邛南方作尉，调补一何卑。发论唯公干，承家乃帝枝。

山长风袅栈，江荫石和澌。旧井王孙宅，还寻独有期。
和王主簿季哲怨情诗
谢朓（南北朝）

掖庭聘绝国，长门失欢宴。
相逢咏蘼芜，辞宠悲团扇。
花丛乱数蝶，风帘入双燕。
徒使春带赊，坐惜红妆变。
平生一顾重，宿昔千金贱。
故人心尚永，故心人不见。
送文颖上人游天台
沈亚之（唐代）

露花浮翠瓦，鲜思起芳丛。此际断客梦，况复别志公。

既历天台去，言过赤城东。莫说人间事，崎岖尘土中。
薛舍人母方氏太恭人挽章二首
杨万里（宋代）

赋感东征句，诗愁陟屺篇。
生前九龄梦，眼底五朝天。
锦告浑无恙，云车忽香然。
不堪青竹笋，归路不迎船。
浣溪沙·晚逐香车入凤城
张泌（唐代）

晚逐香车入凤城，东风斜揭绣帘轻，慢回娇眼笑盈盈。
消息未通何计是？便须佯醉且随行，依稀闻道太狂生。
玉楼人
佚名（宋代）

去年寻处曾持酒。还是向、南枝见後。宜霜宜雪精神，没些儿、风味减旧。先春似与群芳斗。暗度香、不待频嗅。有人笑折归来，玉纤长、尽露罗袖。
夏日放舟过蠡东别业
郭谏臣（明代）

扬舲过蠡口，言往习池游。竹径红尘远，柴门绿水流。

一樽时遣兴，竟日可消忧。坐久凉风发，林塘六月秋。
杂曲歌辞。杨柳枝
白居易（唐代）

六么水调家家唱，白雪梅花处处吹。
古歌旧曲君休听，听取新翻杨柳枝。
陶令门前四五树，亚夫营里百千条。
何似东都正二月，黄金枝映洛阳桥。
依依袅袅复青青，勾引春风无限情。
白雪花繁空扑地，绿丝条弱不胜莺。
红板江桥青酒旗，馆娃宫暖日斜时。
可怜雨歇东风定，万树千条各自垂。
苏州杨柳任君夸，更有钱塘胜馆娃。
若解多情寻小小，绿杨深处是苏家。
苏家小女旧知名，杨柳风前别有情。
剥条盘作银环样，卷叶吹为玉笛声。
叶含浓露如啼眼，枝袅轻风似舞腰。
小树不禁攀折苦，乞君留取两三条。
人言柳叶似愁眉，更有愁肠似柳丝。
柳丝挽断肠牵断，彼此应无续得期。
有感
刘汝藻（清代）

身世茫茫万事非，歌残黄鹄泪频挥。休题旧恨添眉皱，莫放新愁减带围。

荒院小猧迎客吠，空仓饥雀避人飞。韶光瞥眼春如梦，怕检箱中金缕衣。
三川直罗之间作
晁说之（宋代）

饶须羌鼻似羌浑，人在山头羊在门。
欲把流霞来饮汝，未甘便唤作曾孙。
和刘春卿夏日闵旱次韵
王之道（宋代）

何人夜作秋虫号，吟诗坐对山有高。
想当龙门夺锦袍，从臣拱手看挥毫。
衡茅咫尺临江皋，浮光滟滟翻金涛。
满帆何处乘风艘，千山过眼同奔逃。
不妨鱠鲤兼炰羔，酒酣起舞如飞猱。
醉中往往笑成咷，一时辈流籍湜翱。
嗟予蹇肃意郁陶，七年坐困山林牢。
迩来天旱地不毛，釜鱼薪蚁何嗷嗷。
谁能读诗夜焚膏，只益心蓬增目蒿。
丈人纯白羞桔槔，终日抱瓮忘其劳。
今春属国纷旗旄，两淮供亿争鸣鼛。
干戈载戢弓其弢，此行辅弼环萧曹。
蒿街伫见悬酋豪，买牛卖剑犊卖刀。
我虽不饮当潄醪，堆盘况有瑶池桃。
鹿鸣会赋嘉定敖，予衰尚可追风骚。
敬读慈亲绣馀遗稿
宗粲（清代）

挑镫细读绣馀诗，字字清新字字悲。多恐一缄红豆子，还从南雁寄相思。
酬谢倅景英用前韵见寄
陈傅良（宋代）

穷巷萧然一亩宫，劳劳漫刺倩谁通。
空翻故纸头垂白，晚对清标面发红。
诸老飘零亡几在，百年放佚不胜穷。
拟将旧学相从问，何独诗坛欲让东。
思山咏（一作郑遨诗）
杜光庭（唐代）

因卖丹砂下白云，鹿裘惟惹九衢尘。

不如将耳入山去，万是千非愁杀人。
偈颂二十五首 其十一
释普岩（宋代）

归来出去，迦叶贫，阿难富。出去归来，南天台，北五台。

目前包裹，满面尘埃。禹力不到处，河声流向西。
雨夜
陆游（宋代）

急雨如河泻瓦沟，空堂卧对一灯幽。
老鸡多事强知晓，落叶无情先报秋。
身未盖棺谁可料？尊常有酒莫闲愁。
功名老大从来事，且复长歌起饭牛。
依韵和宣城张主簿见赠
梅尧臣（宋代）

韩子於文章，所贵不相效。
譬彼古今人，同心不同貌。
吉从志久古，亦以重名教。
鸣钟与享鼎，易厌非苦乐。
禄仕不及亲，扬名可为孝。
君方佐大邑，美锦同翦铰。
遂令吾乡民，绸直无曲桡。
既暇乃作诗，欲与前人较。
朝来忽有赠，捧若管窥豹。
又如捕鲸鱼，空自持网罩。
心降醉且睡，昏昏不知觉。
送蒋颖叔赴熙州
范祖禹（宋代）

诗书谋帅得豪英，去拥洮河十万兵。
舒卷风云为号令，笑谈樽俎是功名。
胡尘不近弹筝峡，汉月长悬细柳营。
莫谓安边无上策，农桑千里见升平。
礼殿圣贤图
李石（宋代）

成都名画窟，所至妙宫墙。
风流五代余，轨躅参隋唐。
其间礼殿五画为鼻祖，未数后来鸿雁行。
画者果谁欤，或云名收人姓张。
右军问蜀守，墨帖求缣缃。
乃知前辈人，不受时世妆。
范琼杜措李怀衮，仙荒佛怪驱喝雷电笔意窥渺茫。
不若收所画，上自皮羽之服下至垂衣裳。
盘古众支派，帝霸皇与王。
君臣分圣贤，有如虎豹龙凤殊文章。
视之若有见，日月星象空中垂耿光。
听之如有闻，衔牙玉佩鸣以锵。
三古以降历今世，视听所感犹一堂。
乃知此画自神品，碌碌余子非所望。
吾道久已屈，二氏争颉颃。
岂唯牧也见绌余子下，而有公议老我双鬓苍。
还诸君唱和雪诗次韵二首
晁说之（宋代）

萧散人间阮始平，轻盈云外董双成。
飞英试比休争丽，连璧驩言与共明。
黄竹异时徒思苦，幽兰同调得心倾。
何须灞岸蹇驴夜，更学幽人老婢声。
偶成
曹彦约（宋代）

雪月风花总不知，雕奇镂巧学支离。
四时多少闲光景，无个闲人领略伊。
姚黄
徐积（宋代）

黄河南畔伊川北，姚家宅是真花窟。古来多少豪奢儿，埋却千莺万莺骨。

中央精粹得之多，西方秀气来相和。天与明光常借日，水宫暗脉正通河。

春风如酒半酣时，谁教谷雨报花期。司马坂前娇半启，洛阳城内人俱知。

姚家门巷车马填，墙头墙下人差肩。花上红绡都蔽日，花傍翠幕恰如烟。

玉面儿来争供帐，锦袍郎去斗抛钱。无人不说姚花好，费却春功亦不少。

日长风暖绿梢低，坐上金仙困将倒。曲尘饼剂和香檀，何以贮之承露槃。

烂锦脱来嫌太艳，鲜衣染就欲骖鸾。君看此花肌肉丰，一尺馀高千万重。

妆面深藏青步障，宝冠斜堕碧霞丛。步摇好称钗凤凰，玉镮犀佩珠鸣珰。

帝女何缘心好道，阿娇安用金为房。绀窠累栖舒雁雏，沈烟喷出狻猊炉。

一种养成馀意态，千花瘦尽春肌肤。峨峨一器攲且倾，覆杯难辨钟与觥。

染以鲛绡求正色，叩之玉挺希宫声。魏家红共牛家碧，迭霸花中耸高格。

如今俛首甘下风，九十种中为第一。此花莫似武昭仪，出得宫来不画眉。

情貌欲为狐媚态，衣裳却是比丘尼。杨妃本是倾国身，脱却红襦号太真。

河水欲濡头上髻，马嵬犹著旧时裙。物色一定犹可疑，人心多变宜难知。

容易莫评真与欺，貌或如是心或非。君不见老庄有深意，万物之中最防伪。
生日周公予惠诗次韵
王庭圭（宋代）

皇天何时生此汉，六十年前岁遇庚。不使声名惊四海，未教文阵扫千兵。

如今只作痴顽老，晚节犹干造化情。每辱雕章勤剪拂，胜驱斗酒下愁城。
送胡绢庵宪长擢任楚藩
陈恭尹（清代）

才见朝天息八驺，又闻恩命下炎陬。紫薇卿月临荆楚，棠树清风接岭头。

千里溟濛沾旧雨，一帆轻便挂新秋。家庭且喜平安近，数日书邮是蓟州。
秋夜寄所思
皇甫冉（唐代）

寂寞坐遥夜，清风何处来。天高散骑省，月冷建章台。

邻笛哀声急，城砧朔气催。芙蓉已委绝，谁复可为媒。
偈二首 其一
释文准（宋代）

五九四十五，圣人作而万物睹。秦时𨍏轹钻头尖，汉祖殿前攀哙怒。
减字木兰花（王幼安见和前韵，复用韵答之）
叶梦得（宋代）

粉消妆半。一曲阳春歌始断。便觉香红。十倍光华昔未逢。

杨花吹起。犹自风前相枕倚。莫恨春残。留取新诗子细看。
玉京秋 竹垞书来，知沈覃九近寓高舍人宅，简寄此词
龚翔麟（清代）

江上路。芙蓉正零乱，钓篷疏雨。楫师指点，分湖撑去。

水宿今宵酒醒，冷丸前，飞堕霜羽。鸥边觑。东阳消息，竹垞传语。

黑蝶斋荒苔圃。伴铜驼、高三十五。可更吟、青松红杏，西山深处。

料得多情，恋只恋、一片吴天云树。茜衣女。菱唱秋风待谱。
牡丹百咏 其二十六
张淮（明代）

榆荚雨疏还养神，楝花风急欲侵真。偷藏翠叶栖边鸟，戏摘赪侵醉后人。

细看始能知绝韵，偶飞深为惜娇尘。对花我欲长歌舞，怕数阶蓂几荚真。
偶题
陈宓（宋代）

紫琼润洁墨花香，独坐小窗春昼长。
拈笔题诗随意拙，近来不复省钟王。
南遇大风雨
陆游（宋代）

叹息谁如造物雄，故将意气压衰翁。
千群铁马云屯野，百尺金衰电掣空。
身羡渔蓑鸣急雨，心怜鸦阵困狂风。
世间变态谁能测，归路斜阳十里红。
送许棠先辈归宣州
林宽（唐代）

发枯穷律韵，字字合埙篪。日月所到处，姓名无不知。

莺啼谢守垒，苔老谪仙碑。诗道丧来久，东归为吊之。
风入松·炼神入道混融成
王吉昌（元代）

炼神入道混融成。表真净真清。造化阳魂离体变，恣纵横、触处蓬瀛。野鹤孤云无碍，观自在，任飞行。死生宠辱不须惊。得久视长生。欣见主人真头面，露堂堂、妙体峥嵘。了了圆空一着，形无像，道为名。
和纸衾
赵希逢（宋代）

楮缣泻出谷纹花，全幅如抛织女梭。
春向腊前回孟季，寒催暑往任羲娥。
洛中曾记纸增价，枕上想无诗作魔。
任待冻云天欲雪，蒙头不信得知么。
送和甫至龙安微雨因寄吴氏女子
王安石（宋代）

荒烟凉雨助人悲，泪染衣襟不自知。
除却春风沙际绿，一如看汝过江时。
元夕留城外
袁甫（宋代）

三市香尘隘绮罗，游人无奈月明何。
吾侬分得宽间外，地阔天高得月多。
题画 其一
沈周（明代）

秋山骨棱层，秋树枝槎牙。尚有霜馀叶，点缀如春花。

缓骑亦足赏，何须坐停车。行行日将夕，微吟酬物华。
古诗咏欧阳永叔家白兔
刘攽（宋代）

飞若白鹭，众不足珍。走若白马，近而易驯。古来希世绝远始为宝，白玉之白无缁磷。

乃知白兔与玉比，道与之貌天与神。莹然月魄照霜雪，红眼顾眄珠璘㻞。

山农提携越千里，主人得之誇众宾。网罗脱死鹰犬避，一以洁素能超群。

清江怆神龟，大野伤麒麟。刳肠折足不免患，智若三穴方全身。

主人好奇意不倦，有来往往蒙金银。老翁守株更有待，勿使珍物遗今晨。
游淮云寺
牟融（唐代）

白云深锁沃州山，冠盖登临众仰攀。松径风清闻鹤唳，

昙花香暝见僧还。玄机隐隐应难觉，尘事悠悠了不关。

兴尽凡缘因未晚，裴回依旧到人间。
欲往香山寺寻皑东白善世不果
程敏政（明代）

湖亭高处望香山，殿阁参差紫翠间。遥听磬声知不远，未叨茶供却空还。

名僧久结三生社，词客聊乘半日閒。又与山阴添故事，吟筒无惜慰离颜。
除夜阳口舟中
贾宗谅（宋代）

一年节律今还尽，犹向天涯寄客舟。巫舍箫竽喧竹坞，渔家灯火傍沙洲。

殷勤共敬新桃醒，弃废堪嗟旧历头。守岁通宵欲无寐，煎茶几啜渌瓷瓯。
和李文思早秋五首
邵雍（宋代）

径小新经雨，庭幽遍有苔。
风前闲意思，阶下静徘徊。
不分筋骸老，难甘岁月催。
时时藉芳草，赖有酒同杯。
过吴门不及入访喻邦相寄怀四绝 其三
胡应麟（明代）

燕寝凝香画戟开，云间太守旧怜才。萧然一榻黄堂畔，飞骑时迎二陆来。
历劫吟 其十三
张洵佳（清代）

红蕖翠筱正葱茏，一夜风狂陨折空。我若呼天天亦泣，祖孙四代半年中。
句
陶弼（宋代）

蟹螯红熟鲻鱼活，此兴重来未有时。
题李惟寅山房三十八咏 其三十五 绿雨楼
胡应麟（明代）

飞楼瞰平津，空翠散遐瞩。山雨暮欲来，萧萧入窗绿。
阻风泊浈阳峡中夜大雷电晓起对雨
赵执信（清代）

禺阳帝子调黄钟，坐爱空山有来往。昨朝宿雾隐飞来，自笑游来何卤莽。

峡风忽讶失前津，浈水翻能汩归榜。孤舟萍梗仰阴崖，敢以微躯触罔象。

夜深魂魄悸崩雷，便恐乾坤裂惊响。群龙久困快一伸，火鬣朱鳞竞腾上。

地穷川岳疑变移，天远鬼神畏钩党。岂知作剧向幽人，苦欲要遮纵欢赏。

晓披万瀑散晶明，烟放千林动萧爽。芳春烂缦未过半，绝壁丹青划成两。

闲情留梦寄孱颜，冻雨为余洗怅惘。殷勤更拟乞瑶笙，徐引回风送兰桨。
蝴蝶儿 秋海棠
高濂（明代）

万千娇，绕丛开。轻盈疑是阿娇来。桃花填两腮。怯雨垂垂湿，羞风故故歪。

多情偏喜傍幽斋。秋色满苔阶。
减字木兰花（公弼侄初授官，以此劝酒）
葛胜仲（宋代）

辛勤场屋。未遇知音甘陆陆。诏录遗忠。一札天书下九重。

鹅城初命。此去青云应渐近。解褐恩新。今岁吾家第四人。
承枢札致祭羊公太傅庙有作率舜章同赋
杨维桢（元代）

岘山山头一片石，可应文墨解沾襟。
轻裘缓带神长在，深谷高陵迹自陈。
南夏山川非故国，睦州香火说遗民。
惟君独念平吴后，千载丹青忆老臣。
延月轩
胡奎（元代）

延月复延月，延月上青天。月本无私照，流光入我轩。

八咏楼中好孙子，当时月照双溪水。不知千载落谁家，只今飞入华堂里。

东家延月照绮罗，雪儿起舞雪娘歌。西家延月照珠翠，红烛花偏锦袍醉。

何如清夜扫前除，留月照我琴与书。
赠妙书记
吴惟信（宋代）

已自到家乡，清阴坐竹房。事亲专一念，对客说诸方。

断简藏充栋，新诗写过墙。近来因院计，添得镜中霜。